„MOŽNO SPRÍSTUPNIŤ“

Predkladacia správa

Predložený materiál popisuje spôsob realizácie právneho oddelenia činností spojených s prevádzkovaním distribučnej sústavy nachádzajúcej sa v súčasnosti vo vlastníctve spoločnosti Stredoslovenská energetika, a.s. („SSE, a.s.“) od ostatných činností vykonávaných touto spoločnosťou, ktoré nesúvisia s distribúciou elektriny.

Povinnosť SSE, a.s. realizovať vyššie uvádzané rozdelenie distribúcie elektriny a ostatných činností nesúvisiacich s distribúciou elektriny (tzv. unbundling) v prípade prevádzkovateľa distribučnej sústavy, ktorý je súčasťou tzv. vertikálne integrovaného podniku vyplýva z európskej aj národnej legislatívy. Smernica Európskeho parlamentu a Komisie 2003/54/ES o spoločných pravidlách vnútorného trhu s elektrinou (Ú.v. EÚ L 176, 15.07.2003) stanovuje požiadavku voči členským štátom zabezpečiť prostredníctvom národnej legislatívy efektívnu funkčnú nezávislosť prevádzkovateľov distribučnej sústavy vo vertikálne integrovaných podnikoch. V súvislosti s touto požiadavkou slovenská legislatíva stanovuje prostredníctvom § 25 zákona č. 656/2004 Z.z. o energetike a o zmene niektorých zákonov identickú požiadavku oddelenia distribúcie elektriny a ostatných, s distribúciou nesúvisiacich činností v prípade vertikálne integrovaných podnikov s účinnosťou od 1.júla 2007.

Zmyslom uvedeného oddelenia je zabezpečenie účinného a nediskriminačného prístupu do distribučnej sústavy vertikálne integrovaného podniku i pre iných výrobcov, resp. dodávateľov elektriny. Preto sa musia medzi prevádzkovateľov distribučnej sústavy  a akékoľvek výrobné, resp. dodávateľské spoločnosti postaviť nezávislé riadiace štruktúry. Výsledkom takéhoto postupu by malo byť zlepšenie možností distribúcie elektriny, zvýšenie otvorenosti trhu s elektrinou a tým zvýšenie konkurencie na tomto trhu. 

Vzhľadom k tomu, že predkladaný návrh realizácie oddelenia činností spojených s prevádzkovaním distribučnej sústavy v spoločnosti SSE, a.s. predstavuje zásadnú zmenu súčasnej štruktúry a spôsobu riadenia spoločnosti SSE, a.s., je potrebné, aby o takomto návrhu rozhodla vláda SR. Uvedený návrh bude potom vo svojej schválenej podobe  slúžiť ako záväzné východisko pre rozhodovanie akcionárov reprezentujúcich záujmy Slovenskej republiky pri schvaľovaní konkrétnych krokov napĺňajúcich oddelenie činností spojených s prevádzkovaním distribučnej sústavy od ostatných činností v rámci SSE, a.s..

V predloženom návrhu je popísaný základný právny rámec, z ktorého vychádza povinnosť spoločnosti SSE, a.s. realizovať oddelenie činností spojených s prevádzkovaním distribučnej sústavy od ostatných činností nesúvisiacich s distribúciou elektriny.

Návrh obsahuje konkrétny spôsob realizácie oddelenia  v rámci SSE, a.s. prostredníctvom vkladu časti podniku (aktív a pasív súvisiacich s prevádzkovaním distribučnej sústavy) do vytvorenej stopercentnej dcérskej spoločnosti SSE-Distribúcia, a.s. – a to  pri súčasnom rešpektovaní zákonných požiadaviek dostatočnej nezávislosti rozhodovacích mechanizmov vo vzťahu k distribučným činnostiam dcérskej spoločnosti od rozhodovacích procesov na úrovni materskej spoločnosti SSE, a.s.. Súčasťou tejto časti je aj popis zmien v spoločnosti SSE, a.s. navrhovaných v dôsledku oddelenia, ako aj popis ekonomických dopadov oddelenia na schopnosť SSE, a.s. realizovať očakávané výnosy z dividend.

Materiál nebol predmetom medzirezortného pripomienkového konania, avšak v záverečnej fáze prípravy predkladania návrhu materiálu na rokovanie vlády SR požiadal rezort hospodárstva o stanovisko v tejto veci Fond národného majetku SR, Ministerstvo financií SR, Úrad pre reguláciu sieťových odvetví a Protimonopolný úrad SR. Pripomienky Fondu národného majetku SR sú v predloženom návrhu zapracované. Zásadná pripomienka Ministerstva financií SR na doplnenie konkrétneho znenia návrhov stanov SSE, a.s. a SSE-D, a.s. je v predloženom návrhu zapracovaná a v prílohe obsahuje návrhy týchto dokumentov. Požiadavky ÚRSO z hľadiska regulácie, rozsahu vyčlenených aktív a dátumu realizácie oddelenia sú tiež v predloženom návrhu zapracované. Pripomienky PMÚ SR z hľadiska zabezpečenia zákonných požiadaviek na oddelenie sú v predloženom návrhu a tiež v návrhu stanov SSE, a.s. a návrhu stanov SSE-D, a.s. sú zapracované a materiál obsahuje aj požiadavky, ktoré vyplynuli z rokovania s PMÚ SR dňa 15. 6. 2006.

	Vzhľadom na to, že návrhy stanov SSE, a.s a stanov SSE-D, a.s. ešte neboli schválené valnými zhromaždeniami týchto spoločností, kde má zastúpenie aj druhý akcionár (EdF), neodporúčame tieto návrhy sprístupniť.

	Predložený návrh právneho oddelenia v spoločnosti SSE, a.s. je v súlade s európskou a slovenskou legislatívou, zohľadňuje ich požiadavky a reflektuje túto povinnosť skôr ako to ukladá zákon č. 656/2004 Z. z. o energetike a o zmene niektorých zákonov.